
Sfântul cuvios loan de la Prislop stă până astăzi pildă vie de sfinţenie pentru cre- 
dincioşii din părțile Hațegului şi Hunedoarei, iar chilia Sfântului rămâne loc de 
pelerinaj pentru toţi cei ce se îndreaptă către străvechea mănăstire a Prislopului. 


Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 

















este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi suntem 
poporul Tău, toţi lucrul mâinilor Tale şi numele Tău chemăm. 


Și acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Şi a pătimit şi S-a îngropat. 
Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu Slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 

Troparul Sfântului loan de la Prislop: Iubitorule de nevoinţă şi râvnitorule întru 
cele sfinte, cuvioase părinte loane! Părăsit-ai cele trecătoare şi ai ales pe cele veş- 
nice, luat-ai jugul lui Hristos în Mănăstirea Prislop şi în peşteră pustnicească 
împreună cu îngerii L-ai slăvit pe Dumnezeu. Pentru aceasta nu înceta a te ruga 
pentru sufletele noastre! 


&&& 
Condacul 1 
Jugul nevoinţelor pe umeri luându-l, lui Hristos ai urmat, prea cuvioase părinte 
Ioane. În peşteră nevoindu-te, cu răceala pietrei te-ai împrietenit şi podoaba pust- 
niciei o ai dobândit. Pentru aceasta cu cântări te lăudăm, zicând: Bucură-te, Sfinte 
prea cuvioase părinte Ioane, lauda Prislopului! 


Icosul 1 

Îngerească viaţă alegând a petrece pe pământ, părinte loane, ca să te bucuri cu 
îngerii în ceruri, ai părăsit toate cele veselitoare ale lumii şi umplându-te de 
dumnezeiasca dragoste ai alergat la limanul cel de mântuire al sihăstriei, de care 
minunându-ne, zicem ţie: 

Bucură-te, că din pruncie ai ridicat pe umeri crucea lui Hristos; 


Bucură-te, că ai ales fecioria mai mult decât nunta; 
Bucură-te, că ţi-ai logodit ţie curăția; 

Bucură-te, că prin postire ai domolit săltările trupului; 
Bucură-te, că ai câştigat în inima ta frica Domnului; 
Bucură-te, căci cu plugul înfrânării ai arat pământul sufletului tău; 
Bucură-te, că ai semănat într-însul seminţele dreptei credințe; 
Bucură-te, împreună vieţuitorule cu îngerii; 

Bucură-te, împreună vorbitorule cu sfinţii; 

Bucură-te, candelă nestinsă în rugăciune; 

Bucură-te, că ne luminezi calea către Dumnezeu; 

Bucură-te, pilda monahilor dreptmăritori; 

Bucură-te, Sfinte prea cuvioase părinte loane! 


Condacul al 2-lea 

Făcătorul îngerilor şi al oamenilor te-a ales pe tine, Sfinte loane, ca să prea mă- 
rească cu viaţa ta numele Sfintei Treimi şi făcător de minuni te-a arătat, în urma 
cărora ai primit îngăduinţa tatălui tău de a te retrage în Mănăstirea Prislop, cântând 
lui Dumnezeu: Aliluia? 


Icosul al 2-lea 

















Înţelegere cerească s-a dăruit ţie, părinte Ioane, că din tinereţile tale necontenit ai 
cugetat la cele înalte şi părăsind casa părintească, ai aflat adăpostire peştera, pe 
care ţi-ai pregătit-o cu înseşi mâinile tale, minunând pe îngeri cu vieţuirea; pentru 
care, mulţimea călugărilor laudă pe Dumnezeu, cântându-ţi unele ca acestea: 
Bucură-te, a îngerilor mirare şi a demonilor pierzare; 

Bucură-te, că din pruncie L-ai iubit pe Hristos; 

Bucură-te, căci, copil fiind, ai mers la arat; 

Bucură-te, că tatălui tău semn ai dat; 

Bucură-te, că lemnul uscat în pământ l-ai înfipt; 

Bucură-te, că acesta a înverzit; 

Bucură-te, că Dumnezeu S-a prea mărit; 

Bucură-te, că atunci lumea ai părăsit; 

Bucură-te, că în Mănăstirea Prislopului ai venit; 

Bucură-te, că prin nevoinţe aspre viaţa ţi-ai sfințit; 

Bucură-te, a sufletelor noastre duhovnicească arvună; 

Bucură-te, al Mănăstirii ocrotitor şi ajutător; 

Bucură-te, Sfinte prea cuvioase părinte loane! 


Condacul al 3-lea 
Ucenic smerit al lui Hristos te-ai arătat, Sfinte prea o cuvioase părinte loane, 


străină viaţă petrecând pe pământ, minunând pe îngeri şi pe oameni cu răbdarea ta; 
iar acum, luând răsplătire de la Dumnezeu, cânți Lui neîncetat, împreună cu toţi 
sfinții: Aliluia! 


Icosul al 3-lea 

Auzit-am, sfinte părinte, de viaţa ta cea dumnezeiască şi văzând facerile tale de 
bine ce ne arăţi în toată vremea, credem îndrăznirii tale către Dumnezeu, pentru 
care grăim ţie unele ca acestea: 

Bucură-te, cel ce ai fost înger în trup; 

Bucură-te, că prin smerenie cele înalte ai dobândit; 

Bucură-te, cel ce trupul tău rob duhului l-ai făcut; 

Bucură-te, că prin tine ne izbăvim de văpaia ispitelor; 

Bucură-te, doctor iscusit al bolnavilor; 

Bucură-te, întărirea bătrânilor; 

Bucură-te, învățătorul tinerilor; 

Bucură-te, grabnic ascultător al celor ce te roagă; 

Bucură-te, cinstitorule al Maicii Domnului; 

Bucură-te, că jugul lui Hristos uşor tuturor l-ai arătat; 

Bucură-te, odraslă frumoasă a peşterii celei sfinte; 

Bucură-te, stâlp de foc al credinţei; 

















Bucură-te, Sfinte prea cuvioase părinte loane! 


Condacul al 4-lea 

Vifor de multe ispite s-au abătut de-a lungul veacurilor asupra Mănăstirii tale, 
Sfinte loane, dar din toate acestea ai izbăvit obştea cu mijlocirile tale către Dumne- 
zeu; pentru care, împreună cu ea, cânţi Stăpânului tuturor: Aliluia! 


Icosul al 4-lea 

Cu totul fiind întru cele de jos, mintea ta nicidecum nu ai dezlipit-o de la cele de 
sus. Şi acum, făcându-te părtaş cereştilor bunătăţi, roagă pe Dumnezeu pentru cei 
ce grăim către tine acestea: 

Bucură-te, minte cerească şi înainte văzătoare; 

Bucură-te, voinţă de daruri duhovniceşti primitoare; 

Bucură-te, că te-ai făcut sabie a Duhului cu două ascuţişuri; 

Bucură-te, că prin tine câştigăm bunătăţile cele nădăjduite; 

Bucură-te, cel ce de cele pieritoare te-ai lepădat; 

Bucură-te, glasul cel puternic risipitor al trândăviei; 

Bucură-te, grabnicule mângâietor al necazurilor de tot felul; 

Bucură-te, că în viaţă fiind de trup te-ai lepădat; 

Bucură-te, cel ce eşti mărturisitor şi mijlocitor; 

Bucură-te, că tinereţea ţi-ai pus-o în slujba Domnului; 

Bucură-te, ostaş al lui Hristos cu daruri cereşti înarmat; 

Bucură-te, sprijinitorul nostru şi grabnic ajutător; 

Bucură-te, Sfinte prea cuvioase părinte loane! 


Condacul al 5-lea 

Cum cerbul însetat aleargă spre izvoarele apelor, aşa şi sufletul tău, părinte, având 
osârdie spre lupta vieţii monahiceşti, toată tinereţea ţi-as pus-o în slujba Domnului 
Hristos, în peşteră nevoindu-te în post şi rugăciune, cântând lui Dumnezeu: Ali- 
luia! 


Icosul al 5-lea 

Veniţi toți să lăudăm pe cel minunat intre sfinţi, pe povăţuitorul monahilor şi lauda 
credincioşilor, pe cel din Mănăstirea Prislopului, pe marele între cuvioşi loan şi cu 
un glas să-i cântăm unele ca acestea: 

Bucură-te, cel ce în peşteră te-ai nevoit; 

Bucură-te, de Dumnezeu prea luminată minte; 

Bucură-te, iubitorul sfintelor nevoinţe; 

Bucură-te, cel ce la înălţimea sfinţeniei ai ajuns; 

Bucură-te, cel ce in căile Domnului ne eşti îndrumător: 

















Bucură-te, că în Mănăstire ai trăit in ascultare; 

Bucură-te, cel ce ai purces să-ţi sapi chilia; 

Bucură-te, că peştera ţi-e numită “Casa Sfântului”; 

Bucură-te, a cuvioşilor cunună; 

Bucură-te, ocrotitorul Mănăstirii şi a toată Țara Hațegului; 
Bucură-te, că veacuri de-a rândul credincioşii te-au numit sfânt; 
Bucură-te, că toţi creştinii aleargă la tine cu credinţă; 
Bucură-te, Sfinte prea cuvioase părinte loane! 


Condacul al 6-lea 

Credincioşii din Țara Hațegului s-au mirat de viaţa ta cea însingurată, cuvioase 
părinte loane, că îmbrăcat fiind cu haina smereniei celei adevărate, de mari daruri 
te-ai învrednicit; pentru aceea împreună cu tine slăvim pe Dumnezeu, cântând: 
Aliluia! 


Icosul al 6-lea 

Ca un luceafăr strălucind, întunericul necredinţei ai risipit şi cu numele tău cel 
sfințit pe mulţi din umbra păcatului la lumina mântuirii i-ai ridicat. Drept aceea, 
pentru ale tale osteneli şi daruri duhovniceşti cântăm ţie aşa: 

Bucură-te, locaş prea înfrumusețat al Sfântului Duh; 


Bucură-te, prin care se întăresc credincioşii; 
Bucură-te, că ne-ai arătat nouă calea către cer; 
Bucură-te, mângâierea celor întristaţi; 

Bucură-te, părintele nostru cel milostiv şi blând; 
Bucură-te, liniştitorul sufletelor tulburate; 

Bucură-te, că dreapta credinţă până la sfârşit ai păzit; 
Bucură-te, că prin tine totdeauna dobândim cele trebuincioase; 
Bucură-te, frumuseţea sfinților cea strălucită; 
Bucură-te, chipul cel sfânt al smereniei; 

Bucură-te, că în necazuri ne îmbărbătezi; 

Bucură-te, mângâierea celor deznădăjduiţi; 
Bucură-te, Sfinte prea cuvioase părinte loane! 


Condacul al 7-lea 

Ajungând la sfârşitul ostenelilor tale cele mântuituitoare, cuvioase părinte Ioane, 
prin mucenicie ţi-ai încredinţat sufletul tău curat în mâinile lui Dumnezeu, fiind 
ucis de vânătorii care n-au cunoscut taina vieţuirii tale în peşteră. Pentru aceasta 
Dumnezeu îndoită cunună ţi-a dăruit, primindu-te între sfinţii Săi, cu care cânţi ne- 
încetat: Aliluia! 

















Icosul al 7-lea 

Uimindu-ne de adânca taină a mutării tale la Domnul, cuvios şi mucenic deopo- 
trivă te mărturisim pe tine cuvioase părinte Ioane, cinstindu-te cu cântări ca ace- 
stea: 

Bucură-te, cel ce peştera în stâncă ţi-ai dăltuit; 

Bucură-te, că din lume în peşteră te-ai ascuns, ca pe Dumnezeu să-L lauzi; 
Bucură-te, că peştera ţi-e stropită cu lacrimi; 

Bucură-te, că în peşteră te-ai săvârşit; 

Bucură-te, cel ce scrieri nu ne-ai lăsat, ci pildă de viaţă ne-ai dat; 

Bucură-te, că harul nu ţi-a părăsit trupul; 

Bucură-te, că numele peste munţi ţi s-a dus; 

Bucură-te, mare folositor al celor ce-ţi poartă numele; 

Bucură-te, că mormântul îţi este necunoscut; 

Bucură-te, cel ce cu duhul eşti printre noi; 

Bucură-te, înainte rugător al nostru la tronul Sfintei Treimi; 

Bucură-te, că în toată vremea ne dai ajutor cu îmbelşugare; 

Bucură-te, Sfinte prea cuvioase părinte loane! 


Condacul al 8-lea 
In trup fiind tu încă toți s-au bucurat de îngereasca ta viaţă, iar acum în slăvile 


cereşti fiind, înaintea împăratului Hristos stând, nu ne uita pe noi, cei ce săvârşim 
pomenirea ta, ci roagă-te Domnului pentru noi, cerând iertare de păcate şi împăr- 
tăşire de veşnicele bunătăţi, ca să cântăm împreună cu tine lui Dumnezeu: Aliluia! 


Icosul al 8-lea 

Ucenic smerit al lui Hristos te-ai arătat, Sfinte prea cuvioase părinte Ioane, pentru 
care părăsind toate cele veselitoare ale lumii, ţi-ai jertfit viaţa şi, din smerenie, n-ai 
îngăduit să fie descoperite moaştele tale, ferindu-te şi după moarte de laudele 
oamenilor. Pentru aceasta şi noi grăim ţie: 

Bucură-te, că în trup fund te-ai făcut locaş al Sfintei Treimi; 

Bucură-te, că lui Hristos Dumnezeu cu smerenie ai slujit; 

Bucură-te, că răstignindu-te lumii, Domnului jertfă te-ai adus; 

Bucură-te, căci cu sudorile sihăstriei ai stins cărbunii patimilor; 

Bucură-te, căci cu dumnezeiască smerenie ai smerit răutatea vrăjmaşilor diavoli; 
Bucură-te, căci prin sihăstrie te-ai arătat ca un pom răsădit lângă izvoarele apelor; 
Bucură-te, că ai pus temelia pustniceştilor tale strădanii; 

Bucură-te, locuitorul cel ales al pustiei; 

Bucură-te, că peştera nu ai părăsit-o; 

Bucură-te, cel ce eşti cuvios şi mucenic; 

Bucură-te, că ascunsă ţi-a fost viaţa cea după Dumnezeu; 

















Bucură-te mijlocitorul nostru către Maica Domnului; 
Bucură-te, Sfinte prea cuvioase părinte loane! 


Condacul al 9-lea 

Soborul arhiereilor şi ceata preoților dimpreună cu mulțimea credincioşilor adunaţi 
la canonizarea ta l-au adus rugăciuni de mulţumire lui Dumnezeu pentru tine, 
Sfinte părinte loane, cântându-l cântarea: Aliluia! 


Icosul al 9-lea 

Sfinte loane, părintele nostru, în trup muritor fiind, ai biruit hotarele firii, vieţuind 
ca un fără de trup, cu darul lui Dumnezeu; iar noi, mulţumire aducând Celui ce te-a 
mărit în viaţă şi după moarte şi închinându-ne de departe la locul necunoscut al 
moaştelor tale din Țara Românească, strigăm ţie unele ca acestea: 

Bucură-te, cel ce ai defăimat înţelepciunea cea deşartă a lumii; 

Bucură-te, că pentru dragostea lui Hristos te-ai nevoit până la vărsarea sângelui; 
Bucură-te, căci cu râvna dreptei credinţe te-ai făcut ucenic lui Hristos; 

Bucură-te, stâlp al Bisericii; 

Bucură-te, tărie a Ortodoxiei românești; 

Bucură-te, că Prislopul nu l-ai uitat; 

Bucură-te, că viaţa nu ţi s-a scris; 

Bucură-te, că strămoşii nu te-au uitat; 

Bucură-te, că predania te-a păstrat; 

Bucură-te, că după sute de ani ai fost canonizat: 

Bucură-te, că şi acum nu încetezi a te ruga pentru noi; 

Bucură-te, grabnic ajutător al celor ce te cinstesc pe tine; 

Bucură-te, Sfinte prea cuvioase părinte loane! 


Condacul al 10-lea 

Vrând Făcătorul tuturor făpturilor să ne mântuiască de înşelăciunea vrăjmaşului, 
te-a ales pe tine ca pe un apostol al nostru, ca prin tine să învăţăm să ne îndepărtam 
de toate înşelăciunile lumii şi prin viaţă curată apropiindu-ne de Dumnezeu, să-l 
cântăm împreună cu tine: Aliluia! 


Icosul ai 10-lea 

Făclie purtătoare de lumină eşti între cuvioşi părinte Ioane, şi împreună locuitor cu 
sfinții. Pentru aceasta soborul monahilor dreptmăritori care s-au ostenit peste 
veacuri în Sfânta Lavră a Prislopului, împreună cu noi, cei de astăzi, aducem doxo- 
logie lui Dumnezeu pentru tine zicând: 

Bucură-te, omul lui Dumnezeu; 

Bucură-te, împlinitorul poruncilor Lui; 

















Bucură-te, icoană însuflețită a vieţii celei curate; 

Bucură-te, că ale tale rugăciuni sunt bine primite; 

Bucură-te, stâlp de sprijin în primejdii; 

Bucură-te cel ce doreşti mântuirea sufletelor noastre; 
Bucură-te, că tu ne eşti apărător la judecată; 

Bucură-te înainte mergător al Înălţării Sfintei Cruci; 
Bucură-te, că la praznicele Mănăstirii împreună cu noi slujeşti; 
Bucură-te, că împărăţeşti întru cele de sus; 

Bucură-te că de acolo priveşti la noi, spre cei de jos; 
Bucură-te, că noi, creştinii, cu evlavie numele tău sfânt pomenim; 
Bucură-te, Sfinte prea cuvioase părinte loane! 


Condacul al 11-lea 

Lăudând proslăvirea ta, te fericim toţi credincioşii, părinte Ioane, lauda Bisericii 
şi podoaba monahilor, roagă pe milostivul Dumnezeu să ocrotească Biserica şi 
pe credincioşii robii Săi de toată reaua întâmplare, ocroteşte casele noastre cu 
căldura rugăciunilor tale, ca împreună să cântăm lui Dumnezeu: Aliluia! 


Icosul al 11-lea 

Mulțimea credincioşilor dreptmăritori care se adună la praznicele duhovniceşti ale 
Sfintei Mănăstiri a Prislopului, mărturisindu-şi o tainică dorinţă şi crezând cu tărie 
că acolo unde vrea Dumnezeu toate sunt cu putinţă, îndrăznesc a-ţi aduce cântare 
plină de nădejde, zicând: 

Bucură-te, că, dacă voieşti, mormântul ţi se va descoperi; 

Bucură-te, că moaştele la Prislop ţi se vor aduce; 

Bucură-te, că Biserica te aşteaptă; 

Bucură-te, că Mănăstirea te doreşte; 

Bucură-te, ucenic peste veacuri al evanghelistului Ioan; 

Bucură-te, următor al Sfântului Nicodim; 

Bucură-te, cel ce vei face mare bucurie tuturor credincioşilor; 

Bucură-te, căci credinţa se va întări şi Dumnezeu se va slăvi; 

Bucură-te, că la EI toate sunt cu putinţă; 

Bucură-te, că acum noi, credincioşii, te avem pe tine mijlocitor către Dumnezeu; 
Bucură-te, că eşti prea mărit împreună cu mucenicii în locaşurile cereşti; 

Bucură-te, că amintirea ta se serbează în toată Biserica; 

Bucură-te, Sfinte prea cuvioase părinte loane! 


Condacul al 12-lea 
Impărate Sfinte, primeşte pe mijlocitorul nostru şi împlinitorul poruncilor Tale, 
care se roagă ie ca să dai Bisericii Tale unire, pace la toată lumea şi stingerea 

















dezbinărilor; să nu ne dai vrăjmaşilor noştri, nici cu mânia Ta să ne cerţi pe noi, că 
Tu eşti Dumnezeul nostru şi noi suntem poporul Tău, de la care primeşte cântarea: 
Aliluia! 


Icosul al 12-lea 

Mare dar ai revărsat, prin Biserică, asupra noastră şi asupra Ţării Ardealului, prin 
viaţa ta întru tot sfântă, prea cuvioase părinte loane; de aceea, cu recunoştinţă îţi 
aducem laudă şi mulţumire, cântându-ţi: 

Bucură-te, podoaba cea frumoasă a cuvioşilor; 

Bucură-te, nevoinţa cea cu osârdie a pustnicilor; 

Bucură-te, cel ce ai iubit tăcerea ca marele Arsenie; 

Bucură-te, că peştera ai lăsat-o ca turn de strajă al Mănăstirii; 

Bucură-te, că icoana ta ne este fereastră spre cer; 

Bucură-te, îndrumătorule al vieţii monahiceşti; 

Bucură-te, că fericirea cerească cu toţi sfinții ai moştenit; 

Bucură-te, că de acolo pe noi ne priveghezi; 

Bucură-te, că pe nume ne cunoşti; 

Bucură-te, ocârmuitorul celor ce înoată pe marea vieţii acesteia; 

Bucură-te, că toţi, urmându-ţi pilda vieţii, ne mântuim; 

Bucură-te, că la peştera ta alergând, simţim alinare sufletească; 

Bucură-te, Sfinte prea cuvioase părinte loane! 


Condacul al 13-lea (de trei ori) 

O, de trei ori fericite, prea cuvioase părinte Ioane, purtătorule de Dumnezeu, pri- 
mind acest dar de rugăciune de la noi acum, izbăveşte-ne de toată nevoia şi scapă 
din chinul ce va să fie pe toţi cei ce cântă lui Dumnezeu: Aliluia! 


Apoi se zic iarăşi: 


Icosul 1 

Îngerească viață alegând a petrece pe pământ, părinte Ioane, ca să te bucuri cu în- 
gerii în ceruri, ai părăsit toate cele veselitoare ale lumii şi umplându-te de dumne- 
zeiasca dragoste ai alergat la limanul cel de mântuire al sihăstriei, de care mi- 
nunându-ne, zicem ţie: 

Bucură-te, că din pruncie ai ridicat pe umeri crucea lui Hristos; 

Bucură-te, că ai ales fecioria mai mult decât nunta; 

Bucură-te, că ţi-ai logodit ţie curăţia; 

Bucură-te, că prin postire ai domolit săltările trupului; 

Bucură-te, că ai câştigat în inima ta frica Domnului; 

Bucură-te, căci cu plugul înfrânării ai arat pământul sufletului tău; 

















Bucură-te, că ai semănat într-însul seminţele dreptei credințe; 
Bucură-te, împreună vieţuitorule cu îngerii; 

Bucură-te, împreună vorbitorule cu sfinţii; 

Bucură-te, candelă nestinsă în rugăciune; 

Bucură-te, că ne luminezi calea către Dumnezeu; 

Bucură-te, pilda monahilor dreptmăritori; 

Bucură-te, Sfinte prea cuvioase părinte loane! 


Condacul 1: 

Jugul nevoinţelor pe umeri luându-l, lui Hristos ai urmat, prea cuvioase părinte 
Ioane. În peşteră nevoindu-te, cu răceala pietrei te-ai împrietenit şi podoaba pust- 
niciei o ai dobândit. Pentru aceasta cu cântări te lăudăm, zicând: Bucură-te, Sfinte 
prea cuvioase părinte Ioane, lauda Prislopului! 


Şi apoi se zice această: 


Rugăciune 


Binecuvântat eşti, Doamne Dumnezeul nostru, cel ce ai zis şi s-a făcut toată făp- 
tura. Căci, din iubirea de oameni cea nemăsurată, fiind Dumnezeul a toată mân- 
gâierea şi nădejdea, ai binevoit a ridica din neamul nostru fii aleşi care prin cre- 
dinţă şi nevoinţă pustnicească să menţină credinţa în atotputernicia şi milostivirea 
Ta şi să nu lase neamul nostru a se prăbuşi în întunericul necunoştintei de Dumne- 
zeu. 

















Binecuvântat eşti, Doamne Dumnezeul nostru, care din îndurare, ca un Dumnezeu 
al milostivirii, ai dăruit Ţării Hațegului şi întregului popor dreptcredincios pe 
Sfântul cuvios loan, ca să ne fie mijlocitor, rugător si ajutător în nevoinţele mân- 
tuirii. 


Doamne Dumnezeul nostru, am greşit şi nu suntem vrednici a câştiga milostivirea 
Ta prin sârguinţa cea de toate zilele. De aceea, aducem mijlocitori pentru sufletele 
noastre pe PreaSfânta Născătoare de Dumnezeu împreună cu Sfântul cuvios loan 
de la Prislop, ca, prin rugăciunile lor să ne ocroteşti pe noi, Biserica Ta, şi tot 
poporul românesc, dăruindu-ne sănătate, viaţă ferită de toată răutatea, ca din adân- 
cul inimilor să mărim prea sfânt numele Tău: al Tatălui şi al Fiului şi al Sfântului 
Duh. Amin. 


Sie sie e 


Cuviosul loan s-a născut spre sfârşitul veacului al XV-lea, în satul Silvașul de Sus, 
din apropierea oraşelor Haţeg şi Hunedoara. El își însoțea părinții la lucrul 
câmpului unde, treptat, a început să înţeleagă, din contemplarea naturii, înţele- 
pciunea şi atotputernicia Ziditorului tuturor. Credinţa i-a sporit prin învăţăturile 
primite de la părinții săi drepteredincioși și prin rugăciunile făcute în biserica 
satului, dar şi în singurătate. 


Dorind să-şi închine întreaga viaţă lui Dumnezeu, a părăsit casa părintească și s-a 
închinoviat în obștea călugărilor de la Mănăstirea Prislop, ctitorită de Sfântul 
Nicodim de la Tismana (1406), în care se păstrau încă vii amintirea şi rânduiala 
lăsate de marele stareţ. 


După mai mulți ani şi după ce s-a deprins cu virtuțile ascultării și smereniei, cu 
binecuvântarea duhovnicului său s-a retras pe malul abrupt al pârâului Slivuţ, nu 
departe de mănăstire, unde şi-a săpat singur o chilie în piatră, cunoscută până azi 
sub numele de „Chilia” sau „Casa Sfântului”. Aici a vieţuit în neîncetate rugăciuni 
şi posturi, bine plăcând lui Dumnezeu. 


Viaţa sa îmbunătăţită s-a sfârşit, potrivit tradiţiei locului, în acest fel: Pe când își 
făcea o fereastră la chilia lui, doi vânători, de pe versantul celălalt al prăpastiei, |- 
au vânat, neștiind că vieţuia în acele locuri. 


Poporul dreptcredincios l-a cinstit cu evlavie ca sfânt încă din timpul vieții, dar și 
după neaşteptatul lui sfârşit. Vestea despre el s-a răspândit şi în Ţara Românească, 

















de unde au venit câțiva călugări care i-au cerut trupul, ducându-l şi tăinuindu-l într- 
una din mănăstirile de peste munţi. 


Sfântul cuvios loan de la Prislop stă până astăzi pildă vie de sfințenie pentru 
credincioșii din părțile Hațegului şi Hunedoarei, iar chilia Sfântului rămâne loc de 
pelerinaj pentru toţi cei ce se îndreaptă către străvechea mănăstire a Prislopului. 


Sfântul Sinod al Bisericii Ortodoxe Române în ziua de 19 iunie 1992 a trecut în 
rândul Sfinţilor din calendar pe Sfântul cuvios loan de la Prislop, având zi de 
prăznuire data de 13 septembrie a fiecărui an. 

Troparul Sfântului Cuvios loan de la Prislop Ă 
Tubitorule de nevoință și râvnitorul 
întru cele sfinte, Cuvioase P n 
loane, părăsit-ai cele trecătoai Ă 
ales pe cele veşnice, luat-ai | jugu 
Hristos în Mânăstirea Prislop Și în 
peșteră pustnicească, împreună cu! | 
îngerii, ai slujit lui Dumnezeu. Pentru? 
aceasta, nu înceta a te ruga pentru! | 
sufletele noastre. 


Condacul Sfântului Cuvios loan de la Prislop 


Jugul nevoințelor pe umeri luându-l, lui 
Hristos ai urmat, Sfinte Preacuvioase 
Părinte loane; în peşteră nevoindu-t 
cu răceala pietrei te-ai împri 
podoaba pustniciei 

aceasta, NU înceta a fe 

sufletele noastre. 











